  Туспуктэм: Григорий Фомин Майя Бывальцева Удмуртиысь тӧролэн косэтэныз Глазкарын но Глаз ёросын тылобурдо гриппъя сюбегатонъёс палэнтэмын. Туннэ нуналлы та ужкагаз куать муниципал кылдытэтъёсын кыр чайкаос пӧлын тылобурдо грипп алянлы йылпумъян луэ. Со сярысь элькун тӧролэн но кивалтэтлэн пресс-службазы ивортӥз. Висёнэз кыр чайкаослэсь гинэ шедьтылӥзы. Карантин дыръя элькунын 2 сюрс 700 пала чайкаос кулӥзы. « Элькунысь куать ёросъёсын, кытын тылобурдо грипп шараямын вал, ветеринарияя кун службаысь ӧнерчиосын гурт тылобурдоосты висёнлэсь утён ласянь туж бадӟым уж быдэстэмын. Муниципал кылдытэтъёслэн, инкуазез утёнъя министерстволэн, полицилэн ыстэм муртъёсынызы ӵош тазатон ужрадъёс ортчытэмын, калык пӧлын валэктон уж нуаэмын » Роман Габдрахманов, Удмуртиысь ветеринарияя валтӥсь управленилэн кивалтӥсез Тазатон ужрадъёс улсын 27 сюрслэсь трос гурт тылобурдоосты но 43 сюрслэсь трос вузъёс быдтэмын. Кузёослы 9 миллион 917 сюрс манетлэсь трос компенсаци тыризы. Оглом ужрадъёсы 1 сюрс 600 адями пыриськиз. Элькунэ чер пыронэз алон ужъёс али но азьланьтӥсько, калыкез тылобурдозэ ворсаса возьыны куро. Тодэ вайытом, Ижкарын карантинэз гудырикошконэ палэнтӥзы. Нырысетӥ висись тылобурдоосты куартолэзе шараязы вал. Тегъёс: тылобурдогрипп карантин Удмуртия  